HC ने ट्रायल कोर्ट का फैसला पलटा, 11 में 9 के खिलाफ फिर चलेगा केस
Delhi Jamia Millia Islamia University Violence Case Update दिल्ली हाईकोर्ट ने मंगलवार को ट्रायल कोर्ट के उस फैसले को पलट दिया, जिसमें जामिया मिलिया इस्लामिया में दंगे कराने के आरोपियों को बरी किया गया था।
दिल्ली हाईकोर्ट ने मंगलवार को ट्रायल कोर्ट के उस फैसले को आंशिक रूप से पलट दिया, जिसमें जामिया मिलिया इस्लामिया में दंगे कराने के आरोपियों को बरी किया गया था। दिल्ली हाईकोर्ट ने इस मामले में बरी किए गए 11 में से 9 लोगों को फिर से आरोपी बनाया है। इनमें सफूरा जरगर, शरजील इमाम, आसिफ इकबाल तनहा, मोहम्मद कासिम, महमूद अनवर, शजर रजा, उमैर अहमद, मोहम्मद बिलाल नदीम और चंदा यादव शामिल हैं।
दिसंबर 2019 में हुई हिंसा में दिल्ली पुलिस ने 11 लोगों को आरोपी बनाया था। इन लोगों पर हिंसा, गैरकानूनी रूप से इकट्‌ठा होने, पब्लिक सर्वेंट्स का रास्ता रोकने और कई अन्य धाराओं के तहत केस दर्ज हुआ है। ट्रायल कोर्ट ने 4 फरवरी को सभी 11 लोगों को हिंसा के मामले से बरी कर दिया था। इसके खिलाफ दिल्ली पुलिस ने हाईकोर्ट में याचिका दाखिल की थी।
जस्टिस स्वर्ण कांता शर्मा ने फैसला सुनाते हुए कहा- 
'अभिव्यक्ति की आजादी से किसी को नहीं रोका जाता है, लेकिन यह इस कोर्ट अपनी जिम्मेदारी से वाकिफ है और कोर्ट ने इसी बात को ध्यान में रखकर मामले में फैसला देने की कोशिश की है। शांति से बैठक करने का अधिकार पर भी पाबंदी लगाई जा सकती है। संपत्ति को नुकसान पहुंचाने और शांति भंग किए जाने का कोर्ट बचाव नहीं करता।'
क्या है जामिया में हिंसा का मामला…
दिसंबर 2019 में दिल्ली की जामिया मिलिया इस्लामिया यूनिवर्सिटी के कुछ छात्रों और स्थानीय लोगों ने सिटिजनशिप अमेंडमेंट एक्ट (CAA) और नेशनल रजिस्टर ऑफ सिटिजन (NRC) को लेकर विरोध प्रदर्शन शुरू किया। इन लोगों ने ऐलान किया कि वे संसद तक रैली निकालेंगे।
हालांकि, ये विरोध प्रदर्शन जल्द ही हिंसक हो गए। पुलिस ने इन्हें रोकने के लिए बल का प्रयोग किया। इसके बाद प्रदर्शन कर रहे कुछ छात्र कथित तौर पर यूनिवर्सिटी में घुस गए। इसके बाद जामिया यूनिवर्सिटी और उसके आसपास के इलाकों में हिंसा भड़क गई। दिल्ली पुलिस ने इस मामले में 12 लोगों को आरोपी बनाया था। इन लोगों के खिलाफ दंगा करने और गैरकानूनी रूप से जमा होने समेत IPC की कई धाराओं में केस किए गए थे।
आरोपियों पर इन मामलों में दर्ज हुआ मामला
इमाम, जरगर, मोहम्मद कासिम, महमूद अनवर, शहजर रजा, उमैर अहमद, मोहम्मद बिलाल नदीम और चंदा यादव को IPC की धारा 143, 147, 149, 186, 353, 427 और प्रिवेंशन ऑफ डैमेज टु पब्लिक प्रॉपर्टीज एक्ट के तहत मामला दर्ज किया गया है।
मोहम्मद शोएब और मोहम्मद अबुजार को IPC के सेक्शन 143 के तहत आरोपी बनाया गया था। इन्हें सभी आरोपों से बरी कर दिया गया है। तनहा को सेक्शन 308, 323, 341 और 435 से बरी कर दिया गया था। उसे खिलाफ दूसरे सेक्शंस के तहत आरोपी बनाया गया है।